Eurystomus

Eurystomus er ei biologisk slekt med fire artar i råkefamilien, Coraciidae,  som lever i Afrika sør for Sahara, sørlege Asia og austlege Australia. Namnet betyr 'brei munn', frå gresk eurus (εὐρύς, «brei, vid») og stomi (στόμα, «munn»).

Dette er solid bygde fuglar med kroppslengd i området 25-35 centimeter, kraftig, breitt, gult til orange nebb, mørk delvis iriserande fjørdrakt. Dei et animalsk føde, for det meste lever dei av insekt, men kan òg ta  små virveldyr. Dei to afrikanske artane kan ete frukt.

Artane i slekta Eurystomus skil seg frå den andre slekta i råkefamilien, Coracias, ved å ha proporsjonalt lengre venger og kortare bein. Desse morfologiske forskjellane blir spegla i forskjellar i måten dei fangar føda. Coracias-råker sit på ei grein og tek byttedyr ved å sveipe ned og plukke frå bakken bakken, medan dei raskare og smidigare Eurystomus-råkane fangar bytte sitt i flukt. Generelt søkjer dei føda i ope land, innanfor skog, savanne og jordbruksland. Molukkråke og breinebbråke er begge assosierte med regnskogar, men krev likevel opne område for å finne føda.

Breinebbråkar som hekkar på Madagaskar trekker til fastlandet etter hekketida. Orientråkar som hekkar lengst sør og lengst nord i utbreiingsområdet, trekker mot Malayarkipelet. Elles er denne gruppa karakterisert som standfuglar.

 Artsliste 
Eurystomus i rekkjefølgje etter IOC World Bird List V14.1. 2024, Norske artsnamn er etter Norske navn på verdens fugler. 

 Blåstruperåke, Eurystomus gularis, Blue-throated roller, Vieillot, 1819, (LC)
Afrikansk art, regnskog frå Guinea i vest til Uganda i aust, raudbrun fjørdrakt med lys blå strupeflekk 
 Breinebbråke, Eurystomus glaucurus, Broad-billed roller, (Müller, PLS, 1776), (LC)
Vid utbreiing i Afrika sør for Sahara med Madagaskar, kanelraud fjørdrakt
 Orientråke, Eurystomus orientalis, Oriental dollarbird, (Linné, 1766), (LC)
Hekkar frå Primorskij kraj i søraustre Russland til sørlegaste Australia i sør, mørk grøn fjørdrakt
 Molukkråke, Eurystomus azureus, Azure dollarbird, Gray, GR, 1861, (NT)
Endemisk til nordlege Malukkane i Indonesia, stor råke opptil 35 cm, blå fjørdrakt med asurblå vengflekker 

 Kjelder 

 Denne artikkelen bygger på «Eurystomus» frå , den 27. mars 2024

 Winkler, D. W., S. M. Billerman, og I. J. Lovette (2020).  Rollers (Coraciidae), version 1.0. In Birds of the World  (med oversyn over artar og inngang til artsskildringar) (S. M. Billerman, B. K. Keeney, P. G. Rodewald, og T. S. Schulenberg, red.) Cornell Lab of Ornithology, Ithaca, NY, USA. https://doi.org/10.2173/bow.coraci1.01 

Referansar

 Bakgrunnsstoff 


Kategori:Råkefamilien
Kategori:Fugleslekter